ประกาศคณะกรรมการกำกับตลาดทุน

ที่ ทจ. 26 /2555

เรื่อง การเสนอขายหุ้นกู้ที่ออกใหม่ประเภทหุ้นกู้อนุพันธ์  
หรือหุ้นกู้ที่ผู้ถือหุ้นกู้มีภาระผูกพัน   
ซึ่งออกโดยสถาบันการเงิน

(ฉบับประมวล)   
\_\_\_\_\_\_\_\_\_\_\_\_\_\_\_\_\_\_\_

อาศัยอำนาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 35 มาตรา 40(11) มาตรา 41(3) และ (4) มาตรา 42(10) มาตรา 43(3) มาตรา 56 มาตรา 67 มาตรา 69 และมาตรา 70(9) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญ  
แห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการกำกับตลาดทุนออกข้อกำหนดไว้ดังต่อไปนี้

ข้อ 1 ประกาศนี้ให้ใช้บังคับตั้งแต่วันที่ 16 มิถุนายน พ.ศ. 2555 เป็นต้นไป

ข้อ 2[[1]](#footnote-1) ประกาศนี้ให้ใช้บังคับกับสถาบันการเงินที่ประสงค์จะเสนอขายหุ้นกู้ที่ออกใหม่ประเภทหุ้นกู้อนุพันธ์หรือหุ้นกู้ที่ผู้ถือหุ้นกู้มีภาระผูกพันภายใต้หลักเกณฑ์ที่กำหนดตามประกาศนี้   
แต่ไม่รวมถึงการเสนอขายหุ้นกู้ที่ออกใหม่โดยมีวัตถุประสงค์เพื่อนับเป็นเงินกองทุนของธนาคารพาณิชย์ตามประกาศธนาคารแห่งประเทศไทยว่าด้วยองค์ประกอบของเงินกองทุนสำหรับธนาคารพาณิชย์  
ที่จดทะเบียนในประเทศ โดยอ้างอิงจากหลักเกณฑ์ BASEL III  
 เพื่อประโยชน์ตามวรรคหนึ่ง คำว่า “หุ้นกู้ที่ผู้ถือหุ้นกู้มีภาระผูกพัน” หมายความว่า   
หุ้นกู้ที่มีข้อกำหนดให้ผู้ถือหุ้นกู้มีภาระหนี้หรือภาระผูกพันเพิ่มเติมจากการเป็นผู้ถือหุ้นกู้ตามปกติ เช่น   
ผู้ถือหุ้นกู้ผูกพันที่จะยอมขยายหรือย่นระยะเวลาการไถ่ถอนหุ้นกู้ หรือผู้ถือหุ้นกู้ผูกพันที่จะต้องซื้อหุ้นกู้  
จากผู้ออกหุ้นกู้เพิ่มเติม เป็นต้น

ข้อ 3 ในประกาศนี้

“หุ้นกู้ด้อยสิทธิ” หมายความว่า หุ้นกู้ไม่มีประกันที่มีการกำหนดสิทธิของผู้ถือหุ้นกู้  
ไว้ด้อยกว่าสิทธิของเจ้าหนี้สามัญทั่วไป

“ข้อกำหนดสิทธิ” หมายความว่า ข้อกำหนดว่าด้วยสิทธิและหน้าที่ของผู้ออกหุ้นกู้

และผู้ถือหุ้นกู้

“แบบแสดงรายการข้อมูล” หมายความว่า แบบแสดงรายการข้อมูลการเสนอขาย  
หุ้นกู้ที่ออกใหม่ประเภทหุ้นกู้อนุพันธ์หรือหุ้นกู้ที่ผู้ถือหุ้นกู้มีภาระผูกพัน

“สถาบันการเงิน” หมายความว่า

(1) ธนาคารพาณิชย์ตามกฎหมายว่าด้วยธุรกิจสถาบันการเงิน

(2) บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจำหน่ายหลักทรัพย์ ซึ่งมิได้จำกัดเฉพาะ  
หลักทรัพย์ที่เป็นหน่วยลงทุน

(3) สถาบันการเงินที่มีกฎหมายเฉพาะจัดตั้งขึ้นซึ่งเป็นสถาบันการเงินตามกฎหมาย  
ว่าด้วยดอกเบี้ยเงินให้กู้ยืมของสถาบันการเงิน

คำว่า “หุ้นกู้อนุพันธ์” “บุคคลภายในของบริษัทที่ออกหุ้นอ้างอิง” และ “ข้อมูลอิเล็กทรอนิกส์” ให้มีความหมายเช่นเดียวกับบทนิยามของคำดังกล่าวที่กำหนดไว้ในประกาศคณะกรรมการกำกับหลักทรัพย์และตลาดหลักทรัพย์ว่าด้วยการกำหนดบทนิยามในประกาศเกี่ยวกับการออกและเสนอขายตราสารหนี้  
ทุกประเภท

หมวด 1

บททั่วไป

\_\_\_\_\_\_\_\_\_\_\_\_\_\_\_\_\_\_\_

ข้อ 4 สถาบันการเงินสามารถเสนอขายหุ้นกู้ที่ออกใหม่ประเภทหุ้นกู้อนุพันธ์หรือหุ้นกู้  
ที่ผู้ถือหุ้นกู้มีภาระผูกพันได้ โดยถือว่าได้รับอนุญาตจากสำนักงานเมื่อ

(1) มีการดำเนินการและปฏิบัติตามหลักเกณฑ์ที่กำหนดในหมวด 2

(2) แบบแสดงรายการข้อมูลมีผลใช้บังคับตามหลักเกณฑ์ที่กำหนดในหมวด 3

ในกรณีที่หุ้นกู้ตามวรรคหนึ่งมีลักษณะเป็นหุ้นกู้แปลงสภาพรวมอยู่ด้วย ให้สถาบันการเงินปฏิบัติตามประกาศคณะกรรมการกำกับตลาดทุนว่าด้วยการขออนุญาตและการอนุญาตให้เสนอขาย  
ตราสารหนี้ที่ออกใหม่ ในส่วนที่เกี่ยวกับการขออนุญาตและการอนุญาตให้เสนอขายหุ้นกู้แปลงสภาพ  
ที่ออกใหม่และหุ้นรองรับในวงจำกัดด้วย

(3)[[2]](#footnote-2) ไม่เคยเสนอขายหุ้นกู้ไม่ว่าประเภทใด ๆ ตั๋วเงิน หรือศุกูก ที่เป็นการฝ่าฝืนลักษณะการขายที่จำกัดเฉพาะผู้ลงทุนสถาบันหรือผู้ลงทุนรายใหญ่ ภายในระยะเวลาสองปีก่อนวันยื่นจดข้อจำกัดการโอน เว้นแต่ได้รับการผ่อนผันจากสำนักงาน โดยสถาบันการเงินแสดงได้ว่ามีเหตุจำเป็นและสมควร รวมทั้งมีมาตรการจัดการเกี่ยวกับการเสนอขายอย่างเหมาะสมแล้ว

ข้อ 5 สถาบันการเงินที่ได้รับอนุญาตให้เสนอขายหุ้นกู้ตามประกาศนี้ สามารถเสนอขายหุ้นกู้ได้โดยไม่จำกัดจำนวนครั้งที่เสนอขายภายใต้การยื่นแบบแสดงรายการข้อมูลการเสนอขายหุ้นกู้ดังกล่าว ทั้งนี้ การเสนอขายต้องกระทำภายในระยะเวลาไม่เกินหนึ่งปีนับแต่วันที่แบบแสดงรายการข้อมูลนั้นมีผลใช้บังคับ

ข้อ 6 ในการเสนอขายหุ้นกู้แต่ละครั้งตามประกาศนี้ ให้สถาบันการเงินปฏิบัติตามเงื่อนไขที่ต้องปฏิบัติภายหลังได้รับอนุญาตให้เสนอขายหุ้นกู้ด้วย

ในกรณีที่เป็นการเสนอขายหุ้นกู้ที่มีลักษณะเป็นหุ้นกู้มีประกันหรือหุ้นกู้ที่จัดให้มี  
ผู้แทนผู้ถือหุ้นกู้ ให้สถาบันการเงินจัดให้มีสัญญาหรือข้อกำหนดสิทธิกับผู้ถือหุ้นกู้ประกอบการเสนอขาย  
หุ้นกู้นั้นด้วย

ข้อ 7 ในกรณีที่ปรากฏข้อเท็จจริงต่อสำนักงานที่เป็นเหตุอันควรสงสัยดังต่อไปนี้ สำนักงานอาจสั่งมิให้การอนุญาตตามข้อ 4 มีผลหรือสั่งระงับการเสนอขายหุ้นกู้ได้

(1) สถาบันการเงินที่จะออกหรือเสนอขายหุ้นกู้อยู่ระหว่างถูกจำกัดหรือพัก  
การประกอบธุรกิจโดยทางการหรือหน่วยงานที่มีอำนาจกำกับดูแลการประกอบธุรกิจของสถาบันการเงิน

(2) สถาบันการเงินที่จะออกหรือเสนอขายหุ้นกู้มีฐานะทางการเงินที่อาจก่อให้เกิด

ความเสียหาย หรือมีพฤติการณ์อื่นที่แสดงให้เห็นว่าอยู่ระหว่างประสบปัญหาทางการเงิน

(3) สถาบันการเงินที่จะออกหรือเสนอขายหุ้นกู้มีข้อบกพร่องหรือมีความไม่เหมาะสม  
เกี่ยวกับการปฏิบัติตามเงื่อนไขภายหลังการอนุญาตให้เสนอขายหุ้นกู้ หรือจะไม่สามารถปฏิบัติตาม  
ประกาศนี้ได้

(4) การเสนอขายหุ้นกู้อาจก่อให้เกิดความเสียหายต่อผู้ลงทุน หรืออาจทำให้ผู้ลงทุน  
ไม่ได้รับความเป็นธรรม หรือผู้ลงทุนอาจไม่ได้รับข้อมูลที่ถูกต้องเพียงพอประกอบการตัดสินใจลงทุน

หมวด 2

หลักเกณฑ์การอนุญาตให้เสนอขายหุ้นกู้อนุพันธ์หรือ  
หุ้นกู้ที่ผู้ถือหุ้นกู้มีภาระผูกพัน

\_\_\_\_\_\_\_\_\_\_\_\_\_\_\_\_\_\_\_

ข้อ 8 เมื่อมีการดำเนินการและปฏิบัติตามหลักเกณฑ์ดังต่อไปนี้ ให้สถาบันการเงิน  
ได้รับอนุญาตให้เสนอขายหุ้นกู้ที่ออกใหม่ประเภทหุ้นกู้อนุพันธ์หรือหุ้นกู้ที่ผู้ถือหุ้นกู้มีภาระผูกพัน

(1) สถาบันการเงินมีมติโดยชัดแจ้งให้ออกหุ้นกู้ ทั้งนี้ มติดังกล่าวต้องเป็นไปตามกฎหมายที่จัดตั้งหรือกำกับดูแลสถาบันการเงินที่เสนอขายหุ้นกู้นั้น แล้วแต่กรณี

(2) ในกรณีเป็นการอนุญาตให้เสนอขายหุ้นกู้อนุพันธ์ ไม่ว่าจะมีลักษณะเป็นหุ้นกู้  
ที่ผู้ถือหุ้นกู้มีภาระผูกพันด้วยหรือไม่ ให้สถาบันการเงินปฏิบัติตามหลักเกณฑ์ที่กำหนดในส่วนที่ 1   
ของหมวดนี้

(3) ในกรณีเป็นการอนุญาตให้เสนอขายเฉพาะหุ้นกู้ที่ผู้ถือหุ้นกู้มีภาระผูกพัน   
ให้สถาบันการเงินปฏิบัติตามหลักเกณฑ์ที่กำหนดในส่วนที่ 2 ของหมวดนี้

ส่วนที่ 1

หลักเกณฑ์เกี่ยวกับการเสนอขายหุ้นกู้อนุพันธ์

\_\_\_\_\_\_\_\_\_\_\_\_\_\_\_\_\_\_\_

ข้อ 9 สถาบันการเงินที่ประสงค์จะเสนอขายหุ้นกู้อนุพันธ์ ต้องมีลักษณะและปฏิบัติให้เป็นไปตามหลักเกณฑ์ดังต่อไปนี้

(1) เป็นผู้ได้รับใบอนุญาตหรือจดทะเบียนเป็นผู้ประกอบธุรกิจสัญญาซื้อขายล่วงหน้าประเภทผู้ค้าสัญญาซื้อขายล่วงหน้าตามพระราชบัญญัติสัญญาซื้อขายล่วงหน้า พ.ศ. 2546 ทั้งนี้ ในกรณีที่สถาบันการเงินประสงค์จะเสนอขายหุ้นกู้อนุพันธ์ซึ่งมีปัจจัยอ้างอิงเป็นราคาทองคำ ดัชนีราคาทองคำ หรืออัตราแลกเปลี่ยนเงินตราต่างประเทศ สถาบันการเงินดังกล่าวต้องเป็นผู้ที่ได้รับอนุญาตจากธนาคารแห่งประเทศไทย ให้ทำธุรกรรมเกี่ยวกับอนุพันธ์ที่มีปัจจัยอ้างอิงเป็นราคาหรือดัชนีราคาทองคำ หรืออัตราแลกเปลี่ยนเงินตราต่างประเทศ แล้วแต่กรณีด้วย

(2) เป็นการเสนอขายหุ้นกู้อนุพันธ์ที่มีลักษณะตามข้อ 10

(3) เป็นการเสนอขายเฉพาะต่อผู้ลงทุนตามข้อ 11

(4) มีการจดข้อจำกัดการโอนหุ้นกู้ที่จะเสนอขายกับสำนักงาน ซึ่งแสดงข้อความว่าสถาบันการเงินจะไม่รับจดทะเบียนการโอนหุ้นกู้นั้นไม่ว่าทอดใด ๆ แก่ผู้ลงทุนที่มิใช่ผู้ลงทุน  
ตามข้อ 11 เว้นแต่เป็นการโอนทางมรดก ทั้งนี้ ให้ถือว่าสำนักงานรับจดข้อจำกัดการโอนดังกล่าว  
ในวันที่สำนักงานได้รับหนังสือขอจดข้อจำกัดการโอนที่มีข้อความดังกล่าวของสถาบันการเงินนั้นแล้ว

(5) ในกรณีเป็นการเสนอขายหุ้นกู้อนุพันธ์ที่อาจมีการชำระหนี้ทั้งหมดหรือบางส่วนโดยส่งมอบเป็นหุ้น สถาบันการเงินต้องยื่นคำขอตรวจสอบการใช้หุ้นอ้างอิงตามหลักเกณฑ์ในข้อ 12   
และให้ถือว่าวันที่สำนักงานแจ้งยืนยันการใช้หุ้นอ้างอิงเป็นวันอนุญาตให้เสนอขายหุ้นกู้อนุพันธ์ดังกล่าว

ข้อ 10 หุ้นกู้อนุพันธ์ที่เสนอขายต้องมีลักษณะดังต่อไปนี้

(1) มีมูลค่าที่ตราไว้ของหุ้นกู้อนุพันธ์ไม่ต่ำกว่าฉบับละสิบล้านบาท

(2) มีปัจจัยอ้างอิงใดปัจจัยอ้างอิงหนึ่งดังนี้

(ก) ราคาหรือผลตอบแทนของหลักทรัพย์ไทย กลุ่มหลักทรัพย์ไทย หรือดัชนี  
กลุ่มหลักทรัพย์ไทย

(ข) ราคาหรือผลตอบแทนของกลุ่มหลักทรัพย์ต่างประเทศที่มีการซื้อขาย  
ในตลาดหลักทรัพย์ที่จัดตั้งขึ้นอย่างเป็นทางการ หรือดัชนีกลุ่มหลักทรัพย์ต่างประเทศ

(ค) กระแสรายรับหรือรายจ่าย

(ง) ราคาสินค้าหรือดัชนีราคาสินค้า

(จ) ราคาทองคำหรือดัชนีราคาทองคำ

(ฉ) อัตราแลกเปลี่ยนเงินตราต่างประเทศ

(ช) อัตราดอกเบี้ย

(ซ) อันดับความน่าเชื่อถือ หรือเหตุการณ์ที่มีผลต่อการชำระหนี้ของตราสารหนี้   
พันธบัตร หรือตราสารแห่งหนี้อื่นที่มีลักษณะทำนองเดียวกัน หรืออันดับความน่าเชื่อถือ หรือเหตุการณ์  
ที่มีผลต่อการชำระหนี้ของผู้ออกตราสารดังกล่าวหรือของลูกหนี้ของผู้ขออนุญาต

(ฌ) เครดิตอนุพันธ์ (credit derivatives) อื่นนอกเหนือจาก (ซ) ทั้งนี้ ตามประเภทหรือลักษณะที่สำนักงานประกาศกำหนด

(ญ) ปัจจัยอ้างอิงอื่นใดที่สำนักงานประกาศกำหนดด้วยความเห็นชอบของคณะกรรมการกำกับตลาดทุน

(3) มีมูลค่าไถ่ถอนของหุ้นกู้อนุพันธ์ไม่ต่ำกว่าร้อยละแปดสิบของเงินต้นที่ได้รับมา   
เว้นแต่หุ้นกู้อนุพันธ์นั้นมีข้อกำหนดสิทธิให้ผู้ถือหุ้นกู้อนุพันธ์ไถ่ถอนหุ้นกู้อนุพันธ์โดยได้รับชำระคืน  
เงินต้นไม่ว่าทั้งหมดหรือบางส่วนเป็น

(ก) หลักทรัพย์

(ข) สิทธิในการซื้อ ขาย หรือแลกเปลี่ยนเป็นปัจจัยอ้างอิงดังนี้

1. เงินตราต่างประเทศ

2. เครดิตอนุพันธ์ตาม (2) (ฌ)

3. ปัจจัยอ้างอิงอื่นที่สำนักงานประกาศกำหนดด้วยความเห็นชอบของคณะกรรมการกำกับตลาดทุน

ข้อ 11 ให้สถาบันการเงินเสนอขายหุ้นกู้อนุพันธ์ได้เฉพาะกับผู้ลงทุนดังต่อไปนี้

(1) ผู้ลงทุนสถาบัน ได้แก่

1. ธนาคารพาณิชย์ หรือบริษัทเงินทุน
2. ธนาคารที่มีกฎหมายเฉพาะจัดตั้งขึ้น
3. บริษัทหลักทรัพย์
4. ผู้ประกอบธุรกิจสัญญาซื้อขายล่วงหน้า
5. บริษัทประกันวินาศภัย หรือบริษัทประกันชีวิต
6. กองทุนบำเหน็จบำนาญข้าราชการ กองทุนประกันสังคม หรือองค์กรอื่น

ที่มีวัตถุประสงค์หรือการดำเนินงานเกี่ยวข้องกับการลงทุนหรือการบริหารจัดการลงทุนในทำนองเดียวกัน

1. กองทุนรวม
2. กองทุนส่วนบุคคล
3. กองทุนสำรองเลี้ยงชีพ
4. ธนาคารแห่งประเทศไทย
5. สถาบันคุ้มครองเงินฝาก
6. กองทุนเพื่อการฟื้นฟูและพัฒนาระบบสถาบันการเงิน
7. สถาบันการเงินระหว่างประเทศ
8. นิติบุคคลที่บุคคลตาม (ก) ถึง (ฐ) ถือหุ้นรวมกันเกินกว่าร้อยละเจ็ดสิบห้า

ของจำนวนหุ้นที่มีสิทธิออกเสียงทั้งหมด

1. ผู้ลงทุนต่างประเทศซึ่งมีลักษณะเดียวกับบุคคลตาม (ก) ถึง (ฑ)

(2) ผู้ลงทุนรายใหญ่ ได้แก่

(ก) ผู้ลงทุนซึ่งเป็นบุคคลธรรมดาที่มีลักษณะใดลักษณะหนึ่งดังนี้

1. มีสินทรัพย์สุทธิตั้งแต่ห้าสิบล้านบาทขึ้นไป

2. มีรายได้ต่อปีเมื่อรวมรายได้ของคู่สมรสตั้งแต่สี่ล้านบาทขึ้นไป

3. มีเงินลงทุนในหลักทรัพย์ตั้งแต่สิบล้านบาทขึ้นไป

(ข) ผู้ลงทุนซึ่งเป็นนิติบุคคลที่มีลักษณะใดลักษณะหนึ่งดังนี้

1. มีส่วนของผู้ถือหุ้นตามงบการเงินปีล่าสุดที่ผู้สอบบัญชีตรวจสอบแล้ว  
ตั้งแต่หนึ่งร้อยล้านบาทขึ้นไป

2. มีเงินลงทุนในหลักทรัพย์ตามงบการเงินปีล่าสุดที่ผู้สอบบัญชีตรวจสอบแล้วตั้งแต่ยี่สิบล้านบาทขึ้นไป

ข้อ 12 ให้สถาบันการเงินยื่นคำขอตรวจสอบการใช้หุ้นอ้างอิงต่อสำนักงาน  
ตามประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการเกี่ยวกับการขอตรวจสอบและการยืนยันการอนุญาตให้ใช้หุ้นอ้างอิง และการจัดทำและส่งรายงานเกี่ยวกับการใช้หุ้นอ้างอิงเพื่อการออกหุ้นกู้อนุพันธ์ โดยอนุโลม

ให้สถาบันการเงินชำระค่าธรรมเนียมการยื่นคำขอตรวจสอบตามวรรคหนึ่ง ตามอัตรา  
ที่กำหนดไว้ในประกาศคณะกรรมการกำกับหลักทรัพย์และตลาดหลักทรัพย์ว่าด้วยการกำหนดค่าธรรมเนียมเกี่ยวกับการขออนุญาตเสนอขายหลักทรัพย์ที่ออกใหม่ และการขออนุมัติโครงการ  
แปลงสินทรัพย์เป็นหลักทรัพย์ในวันที่ยื่นคำขอ

ส่วนที่ 2

หลักเกณฑ์เกี่ยวกับการเสนอขายหุ้นกู้  
ที่ผู้ถือหุ้นกู้มีภาระผูกพัน

\_\_\_\_\_\_\_\_\_\_\_\_\_\_\_\_\_\_\_

ข้อ 13 สถาบันการเงินที่ประสงค์จะเสนอขายหุ้นกู้ที่ผู้ถือหุ้นกู้มีภาระผูกพัน   
ต้องมีลักษณะและปฏิบัติให้เป็นไปตามหลักเกณฑ์ดังต่อไปนี้

(1) เป็นผู้ได้รับใบอนุญาตหรือจดทะเบียนเป็นผู้ประกอบธุรกิจสัญญาซื้อขายล่วงหน้าประเภทผู้ค้าสัญญาซื้อขายล่วงหน้าตามพระราชบัญญัติสัญญาซื้อขายล่วงหน้า พ.ศ. 2546

(2) ต้องกำหนดมูลค่าที่ตราไว้ของหุ้นกู้ที่ผู้ถือหุ้นกู้มีภาระผูกพันที่จะเสนอขาย  
ไม่ต่ำกว่าฉบับละสิบล้านบาท

(3) ต้องกำหนดมูลค่าไถ่ถอนหุ้นกู้ตามจำนวนเงินต้นที่ได้รับมา เว้นแต่มีข้อตกลง  
ให้สถาบันการเงินไม่ต้องชำระคืนเงินต้นเต็มจำนวนตามที่ได้รับมา เมื่อผู้ถือหุ้นกู้ฝ่าฝืนหรือไม่ปฏิบัติตามข้อตกลงที่ผูกพันผู้ถือหุ้นกู้ดังกล่าว แต่ต้องไม่ต่ำกว่าร้อยละแปดสิบของเงินต้นที่ได้รับมา

(4) เป็นการเสนอขายเฉพาะต่อผู้ลงทุนตามข้อ 11

(5) มีการจดข้อจำกัดการโอนหุ้นกู้ที่จะเสนอขายกับสำนักงาน ซึ่งแสดงข้อความว่าสถาบันการเงินจะไม่รับจดทะเบียนการโอนหุ้นกู้นั้นไม่ว่าทอดใด ๆ แก่ผู้ลงทุนที่มิใช่ผู้ลงทุนตามข้อ 11 เว้นแต่เป็นการโอนทางมรดก ทั้งนี้ ให้ถือว่าสำนักงานรับจดข้อจำกัดการโอนดังกล่าวในวันที่สำนักงานได้รับหนังสือขอจดข้อจำกัดการโอนที่มีข้อความดังกล่าวของสถาบันการเงินนั้นแล้ว

ส่วนที่ 3

เงื่อนไขที่ต้องปฏิบัติภายหลังได้รับอนุญาต

\_\_\_\_\_\_\_\_\_\_\_\_\_\_\_\_\_\_\_

ข้อ 14 สถาบันการเงินที่ได้รับอนุญาตให้เสนอขายหุ้นกู้ตามประกาศนี้ต้องดำเนินการจัดให้หุ้นกู้ที่ออกและเสนอขายเป็นไปตามหลักเกณฑ์ดังนี้

(1) มีคำเรียกชื่อเป็นการเฉพาะเพื่อประโยชน์ในการอ้างอิงถึงหุ้นกู้ที่เสนอขาย  
ในแต่ละครั้ง ทั้งนี้ คำเรียกชื่อดังกล่าวต้องแสดงถึงประเภทของหุ้นกู้รวมทั้งปีที่ครบกำหนดไถ่ถอน   
และลักษณะพิเศษของหุ้นกู้นั้น (ถ้ามี) ไว้โดยชัดเจน

(2) เป็นหุ้นกู้ชนิดระบุชื่อผู้ถือ

(3) มีข้อความในใบหุ้นกู้ที่แสดงถึงข้อจำกัดการโอนหุ้นกู้ซึ่งได้จดข้อจำกัดนั้น  
ไว้กับสำนักงาน

(4) ในกรณีเป็นการเสนอขายหุ้นกู้ที่มีลักษณะเป็นหุ้นกู้ด้อยสิทธิ หุ้นกู้ที่ครบกำหนด  
ไถ่ถอนเมื่อมีการเลิกกิจการ (perpetual bond) หรือหุ้นกู้มีประกัน ต้องปฏิบัติให้เป็นไปตามหลักเกณฑ์  
ที่กำหนดไว้ในข้อ 15 ข้อ 16 และข้อ 17 แล้วแต่กรณีด้วย

(5) ในกรณีหุ้นกู้ที่เสนอขายเป็นหุ้นกู้มีประกัน หรือเป็นหุ้นกู้ที่จัดให้มีผู้แทนผู้ถือหุ้นกู้ สถาบันการเงินที่ได้รับอนุญาตต้องจัดให้มีผู้แทนผู้ถือหุ้นกู้ซึ่งเป็นบุคคลที่มีรายชื่ออยู่ในบัญชีรายชื่อบุคคลที่มีคุณสมบัติเป็นผู้แทนผู้ถือหุ้นกู้ ทั้งนี้ ตามที่กำหนดไว้ในประกาศคณะกรรมการกำกับตลาดทุนว่าด้วยคุณสมบัติของผู้แทนผู้ถือหุ้นกู้ และการกระทำตามอำนาจหน้าที่ของผู้แทนผู้ถือหุ้นกู้

ข้อ 15 ในกรณีหุ้นกู้ที่เสนอขายมีลักษณะเป็นหุ้นกู้ด้อยสิทธิ สิทธิของผู้ถือหุ้นกู้ดังกล่าวต้องด้อยกว่าสิทธิของเจ้าหนี้สามัญเฉพาะในเรื่องการรับชำระหนี้ตามหุ้นกู้นั้นเมื่อเกิดกรณีใดกรณีหนึ่งดังต่อไปนี้

(1) สถาบันการเงินที่ได้รับอนุญาตถูกพิทักษ์ทรัพย์ หรือถูกศาลพิพากษาให้ล้มละลาย

(2) มีการชำระบัญชีเพื่อการเลิกกิจการของสถาบันการเงินที่ได้รับอนุญาต

(3) กรณีอื่นใดที่ได้รับความเห็นชอบจากสำนักงาน

ข้อ 16 ในกรณีหุ้นกู้ที่เสนอขายมีลักษณะเป็นหุ้นกู้ที่ครบกำหนดไถ่ถอน   
เมื่อมีการเลิกกิจการ (perpetual bond) ต้องมีการระบุให้ชัดเจนถึงสิทธิของผู้ถือหุ้นกู้ดังกล่าว  
ในลักษณะใดลักษณะหนึ่งดังนี้

(1) ผู้ถือหุ้นกู้ไม่มีสิทธิเรียกให้สถาบันการเงินที่ได้รับอนุญาตไถ่ถอนหุ้นกู้ดังกล่าว  
ก่อนมีการเลิกกิจการ

(2) ผู้ถือหุ้นกู้มีสิทธิเรียกให้สถาบันการเงินที่ได้รับอนุญาตไถ่ถอนหุ้นกู้ดังกล่าว  
ก่อนมีการเลิกกิจการตามเงื่อนไขและระยะเวลาที่กำหนดไว้อย่างชัดเจน

ข้อ 17 ในกรณีหุ้นกู้ที่เสนอขายมีลักษณะเป็นหุ้นกู้มีประกัน ไม่ว่าหลักประกัน  
ของหุ้นกู้นั้นจะได้จัดให้มีพร้อมกับการเสนอขายหุ้นกู้ หรือจัดเพิ่มเติมขึ้นในภายหลัง หลักประกัน  
ของหุ้นกู้ดังกล่าวต้องมีลักษณะใดลักษณะหนึ่งดังนี้

(1) เป็นทรัพย์สินหรือการค้ำประกันที่มีการดำเนินการให้มีผลบังคับได้ตามกฎหมาย  
โดยคำนึงถึงสภาพของหลักประกันแต่ละประเภท สามารถดำรงได้ตลอดอายุหุ้นกู้ และดูแลได้  
โดยผู้แทนผู้ถือหุ้นกู้

(2) ในกรณีที่หลักประกันเป็นอสังหาริมทรัพย์หรือสัญญาเช่าระยะยาว สถาบันการเงิน  
ที่ได้รับอนุญาตต้องจัดให้มีการประเมินค่าของหลักประกันดังกล่าวโดยผู้ประเมินราคาทรัพย์สินที่อยู่ใน  
บัญชีที่สำนักงานให้ความเห็นชอบ ทั้งนี้ การประเมินราคาหรือการคำนวณมูลค่าของหลักประกัน  
ต้องคำนึงถึงสิทธิและภาระผูกพันใด ๆ ไม่ว่าจะเกิดขึ้นโดยบทกฎหมายหรือโดยสัญญาที่มีอยู่  
เหนือทรัพย์สินอันเป็นหลักประกันนั้นด้วย และต้องจัดทำขึ้นไม่เกินกว่าหนึ่งปีก่อนวันที่ออกหุ้นกู้   
เว้นแต่จะเป็นกรณีที่ราคาหรือมูลค่าของหลักประกันได้เปลี่ยนแปลงไปอย่างมีนัยสำคัญในช่วงเวลาดังกล่าว ให้สถาบันการเงินที่ได้รับอนุญาตจัดให้มีการประเมินค่าหลักประกันดังกล่าวใหม่

ข้อ 18 ในการลงทะเบียนการโอนหุ้นกู้ สถาบันการเงินที่ได้รับอนุญาตต้องตรวจสอบ  
ความถูกต้องของการโอนหุ้นกู้ให้เป็นไปตามข้อจำกัดการโอนหุ้นกู้ที่ได้จดทะเบียนไว้กับสำนักงาน   
โดยหากพบว่าเป็นการโอนที่ขัดต่อข้อจำกัดการโอนดังกล่าว สถาบันการเงินต้องไม่ลงทะเบียนการโอนหุ้นกู้   
เว้นแต่เป็นการโอนทางมรดก ทั้งนี้ ในกรณีที่การขอลงทะเบียนโอนหุ้นกู้กระทำผ่านบริษัทหลักทรัพย์   
สถาบันการเงินสามารถใช้ข้อมูลที่ผ่านการตรวจสอบจากบริษัทหลักทรัพย์แล้วว่า ผู้รับโอนหุ้นกู้  
เป็นผู้ลงทุนตามข้อ 11 เป็นหลักฐานในการลงทะเบียนการโอนก็ได้

ในกรณีที่สถาบันการเงินที่ได้รับอนุญาตจัดให้มีนายทะเบียนหุ้นกู้ สถาบันการเงิน  
ที่ได้รับอนุญาตต้องดำเนินการให้นายทะเบียนหุ้นกู้ปฏิบัติตามหลักเกณฑ์ที่กำหนดในวรรคหนึ่งด้วย

ข้อ 19 ในกรณีที่เป็นการเสนอขายหุ้นกู้อนุพันธ์ที่อาจมีการชำระหนี้ทั้งหมด   
หรือบางส่วนโดยส่งมอบเป็นหุ้น สถาบันการเงินที่ได้รับอนุญาตต้องไม่เป็นบุคคลภายในของ  
บริษัทที่ออกหุ้นอ้างอิงนั้น

เพื่อประโยชน์ในการรักษาความเป็นธรรมและระบบการซื้อขายหลักทรัพย์  
ในตลาดหลักทรัพย์ ให้สำนักงานมีอำนาจประกาศกำหนดลักษณะของหุ้นที่จะนำมาใช้เป็นปัจจัยอ้างอิง  
สำหรับการออกและเสนอขายหุ้นกู้อนุพันธ์ที่อาจมีการชำระหนี้ทั้งหมดหรือบางส่วนโดยส่งมอบ  
เป็นหุ้นได้

สำนักงานสามารถผ่อนผันข้อกำหนดตามวรรคหนึ่งได้ เมื่อไม่มีเหตุให้สงสัยว่า  
การเสนอขายหุ้นกู้อนุพันธ์ที่อนุญาตจะมีลักษณะเป็นการเอาเปรียบผู้ลงทุน และเป็นไปตามหลักเกณฑ์ดังต่อไปนี้

(1) หุ้นกู้อนุพันธ์ที่ได้รับอนุญาตมีข้อกำหนดให้มีการชำระหนี้ทั้งหมดโดยการส่งมอบ  
เป็นหุ้นอ้างอิงหรือชำระเป็นเงินเท่านั้น ทั้งนี้ ในกรณีที่จะชำระเป็นเงิน มูลค่าที่ชำระต้องไม่อ้างอิง  
กับหุ้นอ้างอิงดังกล่าว

(2) สถาบันการเงินที่ได้รับอนุญาตแสดงได้ว่ามีหุ้นอ้างอิงในจำนวนที่เพียงพอ  
สำหรับส่งมอบเพื่อชำระหนี้ตามหุ้นกู้อนุพันธ์ และมีกลไกในการดูแลรักษาหุ้นอ้างอิงดังกล่าว   
โดยกลไกนั้นจะต้องสามารถป้องกันมิให้มีการนำหุ้นอ้างอิงไปใช้เพื่อการอื่นได้

ข้อ 20 ในกรณีที่เป็นการเสนอขายหุ้นกู้อนุพันธ์ที่เข้าลักษณะยกเว้นตามข้อ 10(3)   
ห้ามมิให้สถาบันการเงินที่ได้รับอนุญาตเสนอขายหุ้นกู้อนุพันธ์ดังกล่าวแก่ผู้ลงทุนตามข้อ 11(2) เว้นแต่  
สถาบันการเงินที่ได้รับอนุญาตได้ตรวจสอบแล้วว่าผู้ลงทุนดังกล่าวมีภาระสอดคล้องกับหุ้นกู้อนุพันธ์นั้น

เพื่อประโยชน์ตามวรรคหนึ่ง คำว่า “ภาระสอดคล้อง” หมายความว่า การมีความเสี่ยง  
ที่เกิดจากข้อตกลงหรือการประกอบธุรกิจ ซึ่งความเสี่ยงดังกล่าวเกี่ยวข้องหรือสอดคล้องกับปัจจัยอ้างอิง  
ของหุ้นกู้อนุพันธ์และสามารถบริหารความเสี่ยงนั้นได้ด้วยการลงทุนในหุ้นกู้อนุพันธ์

ข้อ 21 สถาบันการเงินที่ได้รับอนุญาตต้องจัดให้มีการแจกเอกสารสรุปข้อมูลสำคัญของหุ้นกู้ (fact sheet) ไปพร้อมกับการเสนอขายหุ้นกู้ด้วย

สรุปข้อมูลสำคัญของหุ้นกู้ตามวรรคหนึ่ง อย่างน้อยต้องแสดงถึงสาระสำคัญของหุ้นกู้ รวมทั้งลักษณะพิเศษและความเสี่ยงที่สำคัญของหุ้นกู้ โดยสำนักงานอาจประกาศกำหนดหลักเกณฑ์และวิธีการจัดทำสรุปข้อมูลสำคัญของหุ้นกู้ดังกล่าวด้วยก็ได้

ข้อ 22[[3]](#footnote-3)[[4]](#footnote-4) ในการเสนอขายหุ้นกู้ต่อผู้ลงทุนรายใหญ่ตามข้อ 11(2) สถาบันการเงิน  
ที่ได้รับอนุญาตต้องดำเนินการดังต่อไปนี้

(1) จัดให้การเสนอขายหุ้นกู้ดำเนินการผ่านบริษัทหลักทรัพย์ประเภทที่สามารถเป็น  
ผู้ให้บริการในการชักชวนหรือให้คำแนะนำเกี่ยวกับการซื้อขายหรือลงทุนในหุ้นกู้ได้ เว้นแต่  
สถาบันการเงินมีสถานะเป็นบริษัทหลักทรัพย์ประเภทดังกล่าวอยู่แล้ว โดยสถาบันการเงินต้องปฏิบัติตามหลักเกณฑ์ที่กำหนดไว้สำหรับการให้บริการดังกล่าวตามประเภทของบริษัทหลักทรัพย์ด้วย   
โดยอนุโลม

(2) ปฏิบัติให้เป็นไปตามประกาศคณะกรรมการกำกับตลาดทุนว่าด้วย  
การจำหน่ายตราสารหนี้และใบสำคัญแสดงสิทธิอนุพันธ์ที่ออกใหม่ของบริษัทที่ออกหลักทรัพย์   
โดยอนุโลม

หมวด 3

การยื่นแบบแสดงรายการข้อมูลและร่างหนังสือชี้ชวน

\_\_\_\_\_\_\_\_\_\_\_\_\_\_\_\_\_\_\_

ส่วนที่ 1

วิธีการยื่น และค่าธรรมเนียม

\_\_\_\_\_\_\_\_\_\_\_\_\_\_\_\_\_\_\_

ข้อ 23 ก่อนการเสนอขายหุ้นกู้อนุพันธ์หรือหุ้นกู้ที่ผู้ถือหุ้นกู้มีภาระผูกพัน   
ให้สถาบันการเงินยื่นแบบแสดงรายการข้อมูลตามแบบ 69-SP ที่แนบท้ายประกาศนี้ และร่างหนังสือชี้ชวน  
ตามแบบที่กำหนดตามมาตรา 72 ต่อสำนักงาน โดยให้สถาบันการเงินดำเนินการดังนี้

(1) ยื่นแบบแสดงรายการข้อมูลและร่างหนังสือชี้ชวนพร้อมเอกสารหลักฐานตามที่กำหนด  
ไว้บนเว็บไซต์ของสำนักงานในรูปเอกสารสิ่งพิมพ์จำนวนหนึ่งชุด รวมทั้งสำเนาแบบแสดงรายการข้อมูล  
จำนวนหนึ่งชุด

(2) ส่งข้อมูลในรูปของข้อมูลอิเล็กทรอนิกส์ผ่านระบบการรับส่งข้อมูลตามที่กำหนดไว้  
บนเว็บไซต์ของสำนักงาน

ข้อมูลที่สถาบันการเงินยื่นต่อสำนักงานทั้งในรูปเอกสารสิ่งพิมพ์และข้อมูลอิเล็กทรอนิกส์  
ตามวรรคหนึ่งต้องมีข้อความถูกต้องตรงกัน

ข้อ 24 งบการเงินของสถาบันการเงินที่เปิดเผยในแบบแสดงรายการข้อมูลและ  
ร่างหนังสือชี้ชวนต้องเป็นไปตามหลักเกณฑ์ เงื่อนไข และวิธีการที่คณะกรรมการกำกับตลาดทุน  
ประกาศกำหนดตามมาตรา 56 โดยอนุโลม

ข้อ 25 ให้สถาบันการเงินชำระค่าธรรมเนียมการยื่นแบบแสดงรายการข้อมูล  
ตามหลักเกณฑ์และวิธีการที่กำหนดตามประกาศสำนักงานคณะกรรมการกำกับหลักทรัพย์และ  
ตลาดหลักทรัพย์ว่าด้วยการกำหนดค่าธรรมเนียมการยื่นแบบแสดงรายการข้อมูล การจดทะเบียน   
และการยื่นคำขอต่าง ๆ ในวันที่ยื่นแบบแสดงรายการข้อมูล

ส่วนที่ 2

การรับรองข้อมูล

\_\_\_\_\_\_\_\_\_\_\_\_\_\_\_\_\_\_\_

ข้อ 26 แบบแสดงรายการข้อมูลและร่างหนังสือชี้ชวนที่ยื่นต่อสำนักงานต้องมีกรรมการ  
ผู้มีอำนาจลงนามผูกพันหรือกรรมการที่มีตำแหน่งบริหารสูงสุดที่ได้รับมอบอำนาจจากกรรมการผู้มีอำนาจ  
ลงนามผูกพันของสถาบันการเงินลงลายมือชื่อรับรองความถูกต้องครบถ้วนของข้อมูล

ในกรณีที่สถาบันการเงินเป็นธนาคารต่างประเทศซึ่งมีสาขาที่ได้รับอนุญาต  
ให้ประกอบธุรกิจธนาคารพาณิชย์ในประเทศไทยตามกฎหมายว่าด้วยธุรกิจสถาบันการเงิน   
หรือสถาบันการเงินที่มีกฎหมายเฉพาะจัดตั้งขึ้นซึ่งเป็นสถาบันการเงินตามกฎหมายว่าด้วยดอกเบี้ย  
เงินให้กู้ยืมของสถาบันการเงิน ให้ผู้มีอำนาจลงลายมือชื่อผูกพันของสาขาธนาคารพาณิชย์ต่างประเทศ  
หรือสถาบันการเงินดังกล่าวลงลายมือชื่อ

ข้อ 27 ในกรณีที่มีเหตุจำเป็นและสมควรทำให้บุคคลที่ต้องลงนามตามที่กำหนดในข้อ 26 ไม่สามารถลงลายมือชื่อรับรองได้ ให้สถาบันการเงินปฏิบัติให้เป็นไปตามหลักเกณฑ์ดังต่อไปนี้   
เว้นแต่ได้รับการผ่อนผันจากสำนักงาน

(1) หากเหตุที่ทำให้บุคคลดังกล่าวคนใดไม่สามารถลงลายมือชื่อได้ เกิดจาก  
การที่บุคคลดังกล่าวอยู่ในภาวะไม่สามารถรู้ผิดชอบหรือไม่สามารถบังคับตนเองได้ เนื่องจากเจ็บป่วย  
ทางร่างกายหรือทางจิต สถาบันการเงินไม่จำต้องจัดให้บุคคลดังกล่าวลงลายมือชื่อในแบบแสดง  
รายการข้อมูลและร่างหนังสือชี้ชวน

(2) หากเหตุที่ทำให้บุคคลดังกล่าวคนใดไม่สามารถลงลายมือชื่อได้ เกิดจากกรณีอื่น  
นอกจากที่ระบุใน (1) เมื่อเหตุดังกล่าวหมดสิ้นไป ให้สถาบันการเงินจัดให้บุคคลดังกล่าวลงลายมือชื่อทันที   
เพื่อให้แบบแสดงรายการข้อมูลและร่างหนังสือชี้ชวนมีผลใช้บังคับได้ตามข้อ 28

ส่วนที่ 3

วันมีผลใช้บังคับของแบบแสดงรายการข้อมูล  
และร่างหนังสือชี้ชวน

\_\_\_\_\_\_\_\_\_\_\_\_\_\_\_\_\_\_\_

ข้อ 28 ภายใต้บังคับมาตรา 75 ให้แบบแสดงรายการข้อมูลและร่างหนังสือชี้ชวน  
มีผลใช้บังคับในวันทำการที่สองถัดจากวันที่สำนักงานได้รับแบบแสดงรายการข้อมูลและร่างหนังสือชี้ชวน  
ที่แก้ไขเพิ่มเติมครั้งหลังสุดและมีข้อมูลตามรายการครบถ้วน และได้ชำระค่าธรรมเนียมการยื่นแบบ  
แสดงรายการข้อมูลครบถ้วนแล้ว

ในกรณีที่สำนักงานได้รับแบบแสดงรายการข้อมูลและร่างหนังสือชี้ชวนตามวรรคหนึ่งภายหลังเวลา 10.00 น. ของวันทำการใด ให้ถือว่าสำนักงานได้รับแบบแสดงรายการข้อมูลและ  
ร่างหนังสือชี้ชวนในวันทำการถัดไป

ประกาศ ณ วันที่ 16 พฤษภาคม พ.ศ. 2555

(นายวรพล โสคติยานุรักษ์)

เลขาธิการ

สำนักงานคณะกรรมการกำกับหลักทรัพย์และตลาดหลักทรัพย์

ประธานกรรมการ

คณะกรรมการกำกับตลาดทุน

หมายเหตุ:

ประกาศคณะกรรมการกำกับตลาดทุน ที่ ทจ. 26/2555 เรื่อง การเสนอขายหุ้นกู้ที่

ออกใหม่ประเภทหุ้นกู้อนุพันธ์หรือหุ้นกู้ที่ผู้ถือหุ้นกู้มีภาระผูกพันซึ่งออกโดยสถาบันการเงิน ลงวันที่ 16/05/2555

ประกาศคณะกรรมการกำกับตลาดทุน ที่ ทจ. 20/2557 เรื่อง การเสนอขายหุ้นกู้ที่

ออกใหม่ประเภทหุ้นกู้อนุพันธ์หรือหุ้นกู้ที่ผู้ถือหุ้นกู้มีภาระผูกพันซึ่งออกโดยสถาบันการเงิน (ฉบับที่ 2) ลงวันที่ 16/06/2557

ประกาศคณะกรรมการกำกับตลาดทุน ที่ ทจ. 36/2557 เรื่อง การเสนอขายหุ้นกู้ที่  
ออกใหม่ประเภทหุ้นกู้อนุพันธ์หรือหุ้นกู้ที่ผู้ถือหุ้นกู้มีภาระผูกพันซึ่งออกโดยสถาบันการเงิน a

(ฉบับที่ 3) ลงวันที่ 29/09/2557

ประกาศคณะกรรมการกำกับตลาดทุน ที่ ทจ. 46/2557 เรื่อง การเสนอขายหุ้นกู้ที่  
ออกใหม่ประเภทหุ้นกู้อนุพันธ์หรือหุ้นกู้ที่ผู้ถือหุ้นกู้มีภาระผูกพันซึ่งออกโดยสถาบันการเงิน   
(ฉบับที่ 4) ลงวันที่ 07/11/2557

1. ถูกยกเลิกเพื่อแก้ไข โดย ประกาศคณะกรรมการกำกับตลาดทุน ที่ ทจ. 20/2557 เรื่อง การเสนอขายหุ้นกู้ที่ออกใหม่ประเภทหุ้นกู้อนุพันธ์

   หรือหุ้นกู้ที่ผู้ถือหุ้นกู้มีภาระผูกพันซึ่งออกโดยสถาบันการเงิน (ฉบับที่ 2) ลงวันที่ 16/06/2557 [↑](#footnote-ref-1)
2. ถูกเพิ่มเติม โดย ประกาศคณะกรรมการกำกับตลาดทุน ที่ ทจ. 36/2557 เรื่อง การเสนอขายหุ้นกู้ที่ออกใหม่ประเภทหุ้นกู้อนุพันธ์

   หรือหุ้นกู้ที่ผู้ถือหุ้นกู้มีภาระผูกพันซึ่งออกโดยสถาบันการเงิน (ฉบับที่ 3) ลงวันที่ 29/09/2557 [↑](#footnote-ref-2)
3. ถูกยกเลิกเพื่อแก้ไข โดย ประกาศคณะกรรมการกำกับตลาดทุน ที่ ทจ. 36/2557 เรื่อง การเสนอขายหุ้นกู้ที่ออกใหม่ประเภทหุ้นกู้อนุพันธ์

   หรือหุ้นกู้ที่ผู้ถือหุ้นกู้มีภาระผูกพันซึ่งออกโดยสถาบันการเงิน (ฉบับที่ 3) ลงวันที่ 29/09/2557 [↑](#footnote-ref-3)
4. ถูกยกเลิกเพื่อแก้ไข โดย ประกาศคณะกรรมการกำกับตลาดทุน ที่ ทจ. 46/2557 เรื่อง การเสนอขายหุ้นกู้ที่ออกใหม่ประเภทหุ้นกู้อนุพันธ์

   หรือหุ้นกู้ที่ผู้ถือหุ้นกู้มีภาระผูกพันซึ่งออกโดยสถาบันการเงิน (ฉบับที่ 4) ลงวันที่ 07/11/2557 [↑](#footnote-ref-4)